Altes velocitats de transmissió (>10Tbps) amb baix nivell d'atenuació; immunitat en front d'interferències electromagnètiques; dimensions i pes reduïts i, virtualment, ample de banda il·limitat.
Aquestes són les característiques de la fibra òptica, i totes elles fan d'aquesta tecnologia, que permet velocitats indicatives de fins a 1,2Gbps de càrrega i fins a 2, de descàrrega, el mitjà ideal per proporcionar allò que denominem accessos de banda ampla ràpida (de 30Mbps a 100Mbps) i ultraràpida (>100Mbps) per accedir a Internet.
La no disponibilitat d'aquest tipus d'accessos de forma homogènia per a tota la població, independentment del lloc on visqui o treballi, i siguin quins siguin els mitjans de què disposi, donaria lloc al que s'ha anomenat bretxa digital, ja que no tots els ciutadans podrien tenir els mateixos nivells de desenvolupament i el seu dret a la comunicació no seria efectiu.
Idealment, la fibra hauria d'arribar a totes les llars i empreses, el que es coneix com a fibra fins a la llar ( fibre to the home, FTTH), però aquest objectiu és difícil, o molt difícil, d'aconseguir en determinats entorns.
Per aquest motiu, s'apliquen solucions basades en altres tecnologies (satèl·lit, 8Mbps de càrrega, 20Mbps de descàrrega) o híbrides: es porta la fibra fins a un node ( fibre to the node, FTTN) i es completa l'accés mitjançant tecnologies per ràdio.
Les solucions per ràdio i especialment les xarxes mòbils, que complementen però no reemplacen les xarxes de fibra pròximes a l'usuari, requereixen així mateix, per poder donar totes les seves prestacions, una important infraestructura de fibra òptica.
En aquest sentit, la tecnologia per ràdio en 5G serà revolucionària més que evolutiva en la seva demanda d'infraestructura de fibra, i per poder donar tot el que la tecnologia 5G ofereix (baixa latència, altes velocitats de dades, ultraalta fiabilitat, més duració de les bateries i més capacitat de connexió de dispositius), serà necessari disposar d'una xarxa densa de fibra que haurà d'estar desplegada abans que la 5G es faci realitat.
"El desplegament de xarxes de fibra esdevé cabdal per al progrés d'un país i la seva gent"
La creixent densificació de petites cel·les, no sols per a la futura 5G si no també per a la resta de tecnologies mòbils, portarà aparellada la proliferació de desplegaments de xarxes de fibra i de punts de connexió amb aquestes xarxes.
Estem també a les portes d'una altra revolució digital que accelerarà els canvis als negocis, l'Administració i la societat.
I, com tota revolució, obrirà en els propers anys reptes, oportunitats i implicacions que avui no coneixem.
Aquesta nova revolució digital es basarà en quatre desenvolupaments clau: la internet de les coses (IoT), les dades massives ( big data ), la intel·ligència artificial (IA) i la informàtica en núvol ( cloud computing ).
Aquestes tecnologies, a més d'incrementar les nostres capacitats tecnològiques, també significaran un canvi en la manera com els humans, la societat i la tecnologia interactuem.
Si el potencial que deixen entreveure es fa realitat, la seva contribució a la productivitat serà molt més gran que el de les tecnologies que les han precedit, i en conseqüència, el risc de bretxa digital s'incrementarà notablement.
Els accessos de banda ampla són, doncs, els que permetran accedir a totes aquestes tecnologies i als serveis als quals donen suport i, per tant, el desplegament de xarxes de fibra, fins a la llar o fins als nodes més pròxims a les llars o a les empreses, esdevé estratègic per tal de garantir el progrés dels països i de les persones, i cohesiona la societat i vertebra el territori.
És per això que aquest desplegament s'ha de garantir mitjançant les iniciatives privades (operadors) i, allà on aquestes no arribin, a través de la iniciativa pública o publicoprivada, tot garantint la igualtat d'accés als serveis.
President de telecos.cat i vicepresident de l'Associació de Professionals TIC de Catalunya (APTIC)